แนวโน้มหุ้นมีโมเมนตัมบวก
นักวิเคราะห์ฯคาดตลาดหุ้นไทยเช้านี้ยังมีโมเมนตัมไปทางบวกต่อ ยังรับข่าวดีจากยุโรป-เริ่มเก็งงบฯ Q2/55
3 ก.ค. 2555

นักวิเคราะห์ฯคาดตลาดหุ้นไทยเช้านี้ยังมีโมเมนตัมไปทางบวกต่อ ยังรับข่าวดีจากยุโรป-เริ่มเก็งงบฯ Q2/55
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล สายงาน วิจัย บล.ไทยพาณิชย์ กล่าวว่า ตลาดหุ้นไทยเช้านี้ยังมีโมเมนตัมไปในทางบวกได้ต่อ เนื่องจากมองว่าช่วงนี้เป็นช่วงของตลาดฟื้นตัวจากแรงซื้อกลับที่ทยอยเข้ามา โดยตลาดฯน่าจะยังคงรับข่าวดีจากทางยุโรปอยู่ ในเรื่องของมาตรการที่ออกมาหลังประชุมผู้นำอียู 
สำหรับตัวเลขเศรษฐกิจของสหรัฐฯเมื่อคืนที่ผ่านมาออกมาไม่ดีนัก แต่ตลาดสหรัฐฯก็ปรับตัวลงน้อยมากเรียกได้ว่าไม่มีนัยเลย ส่วนตลาดหุ้นอื่นในภูมิภาคเอเชียเช้านี้ส่วนใหญ่ก็ยังบวกได้อยู่แม้จะเพียงเล็กน้อยก็ตาม
ด้านปัจจัยในประเทศช่วงนี้ก็เริ่มที่จะมีการคาดการณ์ผลประกอบการงวดไตรมาส 2/55 กันแล้ว ซึ่งเท่าที่ดูกลุ่มธนาคาร และกลุ่มสื่อสารน่าจะมีผลประกอบการออกมาในเชิงบวกและคงจะเป็นแรงส่งให้กับตลาดฯด้วย พร้อมให้กรอบการแกว่งไว้ที่ 1,180-1,195 จุด